ঈদগাঁওতে পাচারকালে বিপুল পরিমাণ পাঠ্যবই জব্দ

শেফাইল উদ্দিন, ঈদগাঁও:

ঈদগাঁও উপজেলার এক মাদ্রাসা থেকে সরকারি বই বিক্রি করে পাচারের সময় হাতেনাতে ধরে ফেলেছে স্থানীয়রা।

শুক্রবার (২৯ সেপ্টেম্বর ) বেলা ১২টার দিকে উপজেলার জালাবাদ ইউনিয়নের পালাকাটা গোলজার বেগম দাখিল মাদ্রাসায় এ ঘটনা ঘটে।

জানা যায়, জালালাবাদ ইউনিয়নের পালাকাটা গুলজার বেগম দাখিল মাদরাসা থেকে সরকারি বই বিক্রি করে পাচারকালে স্থানীয় জনতা হাতেনাতে আটক করে উপজেলা নির্বাহী কর্মকর্তা মোহাম্মদ জাকারিয়াকে খবর দেন। উপজেলা নির্বাহী কর্মকর্তা ঘটনাস্থলে উপস্থিত হয়ে ঘটনাস্থল থেকে বিক্রির জন্য মজুদকৃত বিপুল পরিমাণ মাদরাসা শিক্ষা বোর্ডের সরকার বই জব্দ করেন।পরে জেলা শিক্ষা অফিসারকে বিভাগীয় ব্যবস্থা গ্রহণের জন্য নির্দেশ প্রদান করলে জেলা শিক্ষা অফিসার একাডেমিক সুপারভাইজার মোহাম্মদ রাশেদকে ঘটনাস্থলে প্রেরণ করেন।

ঘটনাস্থলে উপস্থিত থাকা জালাবাদ ইউনিয়ন যুবলীগের সাধারণ সম্পাদক সাহেদ কামাল ঘটনার সত্যতা নিশ্চিত করে বলেন, বিক্রি করা মাদ্রাসার বই গুলো আমাদের সামনে স্থানীয় লোকজন কাভার ভ্যান থেকে উদ্ধার করে পরে খবর পেয়ে উপজেলা নির্বাহী কর্মকর্তা ঘটনা স্থলে পৌঁছেন।

স্থানীয়দের অভিমত, মাদরাসা সুপারের প্রত্যক্ষ যোগসাজশে অন্যান্য কর্মচারীদের মাধ্যমে এই অপকর্ম সংঘটিত করেছেন। অতীতেও এমন ঘটনা একাধিকবার ঘটেছে।

এ বিষয়ে গুলজার বেগম দাখিল মাদরাসার সুপার মাওলানা আনিস মোহাম্মদ আবদুল্লাহর মোবাইলে যোগাযোগ করা হলে সংযোগ না পাওয়ায় বক্তব্য নেয়া সম্ভব হয়নি।